b'\n_START_ARTICLE_\nTe\xc3\xb3filo Cubillas\n_START_SECTION_\nUra\n_START_PARAGRAPH_\nCubillas aloitti jalkapallouransa 16-vuotiaana kotikaupunkinsa Alianza Lima -seurassa. H\xc3\xa4nest\xc3\xa4 k\xc3\xa4ytettiin poikamaisen ulkon\xc3\xa4k\xc3\xb6ns\xc3\xa4 t\xc3\xa4hden lempinime\xc3\xa4 Nene ("Vauveli"). 20-vuotiaana h\xc3\xa4n oli mukana nostamassa Perun vuoden 1970 Meksikon MM-kisojen puoliv\xc3\xa4lieriin. 1972 h\xc3\xa4net valittiin "Vuoden etel\xc3\xa4amerikkalaiseksi jalkapalloilijaksi". Seuraavan vuonna h\xc3\xa4n muutti Sveitsiin pelaamaan FC Baselissa. Sielt\xc3\xa4 h\xc3\xa4n siirtyi Portugaliin, FC Portoon._NEWLINE_Peru ei selvinnyt vuoden 1974 L\xc3\xa4nsi-Saksan MM-kisoihin, mutta vuotta my\xc3\xb6hemmin se voitti toisen Etel\xc3\xa4-Amerikan-mestaruutensa. T\xc3\xa4ss\xc3\xa4 Cubillas oli keskeisess\xc3\xa4 osassa Brasiliaa vastaan tekemill\xc3\xa4\xc3\xa4n kahdella maalilla v\xc3\xa4lier\xc3\xa4ss\xc3\xa4, jonka Peru lopulta voitti 3\xe2\x80\x931. Vuoden 1978 Argentiinan MM-kisoissa Peru selvisi jatkosarjaan h\xc3\xa4nen tekemill\xc3\xa4\xc3\xa4n maaleilla. Cubillas on eniten MM-kisoissa yhteens\xc3\xa4 maaleja tehnyt perulainen 10\xc2\xa0maalillaan. H\xc3\xa4n teki maajoukkueessa pelaamissaan 81\xc2\xa0ottelussa kaikkiaan 26\xc2\xa0maalia, mik\xc3\xa4 on edelleen joukkueen historian paras tulos._NEWLINE_Cubillas palasi entiseen seuraansa Alianzaan. Vuonna 1979 h\xc3\xa4n teki sopimuksen NASL-liigan Fort Lauderdale Strikers -seuran kanssa. H\xc3\xa4n teki viiden kauden aikana 65\xc2\xa0maalia. N\xc3\xa4ist\xc3\xa4\xc2\xa03 h\xc3\xa4n teki 7\xc2\xa0minuutissa Los Angeles Aztecsia vuonna 1981 pelatussa ottelussa. H\xc3\xa4n oli mukana vuoden 1982 Espanjan MM-kisoihin osallistuneessa Perun joukkueessa. T\xc3\xa4m\xc3\xa4 ei kuitenkaan selvinnyt jatkoon alkulohkostaan, vaikka pelasi tasan Kamerunia ja Italiaa vastaan. Muutamaa kuukautta my\xc3\xb6hemmin h\xc3\xa4n luopui maajoukkueteht\xc3\xa4vist\xc3\xa4\xc3\xa4n._NEWLINE_Vuonna 1985 Cubillas liittyi Fort Lauderdale Sunin joukkueeseen, joka pelasi Yhdysvaltain toisessa divisioonassa United Soccer League (USL) -liigassa._NEWLINE_Cubillas palasi pelikentille kasvattajaseuransa Alianza Liman riveiss\xc3\xa4, kun t\xc3\xa4m\xc3\xa4n koko edustusjoukkue oli saanut surmansa sit\xc3\xa4 kuljettaneen lentokoneen sy\xc3\xb6ksyess\xc3\xa4 mereen 8. joulukuuta 1987 l\xc3\xa4hell\xc3\xa4 Ventanillaa, Callaossa. Turma oli Perun jalkapallon historian tuhoisin. Cubillas pelasi muutaman ottelun osoittaakseen kunnioitusta onnettomuudessa kuolleille ja antaakseen toivoa seuran kannattajille._NEWLINE_Nyky\xc3\xa4\xc3\xa4n Cubillas asuu Coral Springsiss\xc3\xa4, Floridassa, miss\xc3\xa4 h\xc3\xa4n omistaa nuorten jalkapalloleirin. H\xc3\xa4n oli ainoana perulaisena mukana listassa, johon Pel\xc3\xa9 oli maaliskuussa 2004 koonnut mielest\xc3\xa4\xc3\xa4n 125 parasta elossa olevaa jalkapalloilijaa.'